MEABHRÁN MÍNIÚCHÁIN

1. COMHTHÉACS AN TOGRA

I bhfianaise na srianta airgeadais atá ann, ní foláir teacht ar réitigh nuálacha le gur mó an cion den choigilteas príobháideach is féidir a chur ag obair agus le feabhas a chur ar raon na n‑ionstraimí airgeadais atá le fáil le haghaidh tionscadal bonneagair, go háirithe sna réimsí fuinnimh, iompair agus TFC. Toisc gur lú an rochtain ar mhaoiniú atá ag tionscadail bhonneagair, is mó dá réir an gá atá le foinsí eile maoiniúcháin fiachais. Ba cheart gurbh é an ghnáthriail é i gcás tionscadal bonneagair ag a bhfuil acmhainneacht tráchtála go gcomhcheanglófaí cistí an AE i gcomhpháirtíocht le hearnálacha an mhargaidh chaipitil agus na mbanc, go háirithe tríd an mBanc Eorpach Infheistíochta (BEI) ina cáil mar an comhlacht airgeadais AE ar bunaíodh faoin gConradh.

(a) Tionscnamh Eoraip 2020 maidir le bannaí le haghaidh tionscadal i gcomhthéacs na saoráide cónasctha don Eoraip (2014-2020)

An 29 Meitheamh 2011, ghlac an Coimisiún Eorpach a thogra le haghaidh an chreata airgeadais ilbhliantúil (CAI) don tréimhse 2014-2020. Ar na príomhchinntí a glacadh bhí an cinneadh go dtabharfaí le chéile aon chabhair airgeadais a bhronnfaí ar mhaithe leis an mbonneagar iompair, fuinnimh agus TFC in aon chomhchreat reachtach amháin, tsaoráid chónasctha don Eoraip:

“Tá de rún ag an gCoimisiún moladh a dhéanamh go gcruthófar an tsaoráid chónasctha don Eoraip le dlús a chur le forbairt an bhonneagair a bhfuil an AE ina ghá (…) Cisteoidh an tsaoráid chónasctha don Eoraip bonneagair thosaíochta maidir le hiompar, le fuinneamh agus le TFC a shainaithneofar roimh ré go rachaidh siad chun leasa an AE, agus bonneagair fhisiceacha agus theicneolaíochta faisnéise atá i gcomhréir le critéir na forbartha inbhuanaithe.”[1]

I gcomhréir leis an gcinneadh sin, déanfaidh an Coimisiún togra le haghaidh Rialacháin nua lena mbunófar an tsaoráid chónasctha don Eoraip. Beidh tionscnamh Eoraip 2020 maidir le bannaí le haghaidh tionscadal ar cheann de na hionstraimí fiachais a bhféadfaidh an tsaoráid tarraingt orthu, mar aon le hionstraimí cothromais agus le deontais.

Cuirfidh an tsaoráid an creat fadtéarmach ar fáil lena n‑áiritheofar go bhforbrófar agus go gcuirfear chun feidhme tionscadail i réimsí an fhuinnimh, an iompair agus na teileachumarsáide go tráthúil éifeachtach. Is mór an acmhainn atá ag straitéis chuimsitheach i leith deiseanna tosaíochta maidir le tionscadail bhonneagair[2], breis maoiniúcháin a mhealladh ón earnáil phríobháideach agus ag an am céanna cur le comhlánú an mhargaidh inmheánaigh.

Tá gá le hionstraimí airgeadais d’fhonn constaicí sonracha a laghdú lena gcuirtear bac ar shreabhadh an mhaoiniúcháin fhiachais agus chothromais. Is é a bpríomhchuspóir an earnáil phríobháideach a chur ag maoiniú tionscadal agus an obair seo a éascú di. Ag an am céanna, trí ghníomhaíocht infheistíochta i dtionscadail bhonneagair a mhéadú, spreagfar forbairt fhoriomlán na margaí airgeadais i ndiaidh na géarchéime, géarófar ar luas an téarnaimh eacnamaíoch agus cuirfear an forás chun cinn. Beidh tionscnamh Eoraip 2020 maidir le bannaí le haghaidh tionscadal ina chuid dhílis d’ionstraimí roinnte riosca na saoráide cónasctha don Eoraip don tréimhse 2014-2020. Féadfar na hionstraimí airgeadais faoin tsaoráid a fhadú chuig earnálacha eile amhail bonneagar sóisialta, fuinnimh in‑athnuaite nó tionscadail spáis áirithe, ar an gcoinníoll go gcomhlíonann siad na critéir eacnamaíocha agus airgeadais iomchuí agus féachfaidh an Coimisiún cuireadh a thabhairt do raon comhpháirtithe, amhail institiúidí idirnáisiúnta airgeadais nó institiúidí airgeadais na mBallstát ag a bhfuil misean poiblí, páirt a ghlacadh i gcur chun feidhme na n‑ionstraimí airgeadais i ndiaidh 2013.

(b) Treoirthréimhse 2012-2013 thionscnamh Eoraip 2020 maidir le bannaí le haghaidh tionscadal

Is é príomhchuspóir na treoirthréimhse 2012-2013 ullmhú le haghaidh tréimhse oibrithe an tionscnaimh i gcomhthéacs na saoráide cónasctha don Eoraip don tréimhse 2014-2020 agus tacaíocht láithreach a thabhairt do thionscadail bhonneagair.

I ngeall ar dhéine na mbeartas airgeadais sna Ballstáit, tá an baol ann nach gcuirfear i gcrích tionscadail bhonneagair ar le leas an AE iad luath go leor le go mbainfear amach cuspóirí Eoraip 2020 agus ar an gcaoi sin go gcuirfear téarnamh agus forás eacnamaíoch an AE sa ghábh.

Ina theannta sin, i ngeall ar na deacrachtaí leachtachta agus riosca a tháinig le linn na géarchéime airgeadais, is amhlaidh a ghiorraigh na bainc tréimhse aibíochta a gcuid iasachtaí agus a chuir siad lena gcuid riachtanas maidir le praghsáil agus comhthaobhacht i gcás tionscadal bonneagair. Cé gur féidir a aithint ar na margaí fiachais bhanc go bhfuil siad ag téarnamh, is deacair i gcónaí do na tionscadail bhonneagair teacht ar mhaoiniú fiachais fadtéarmach. Is mó dá réir sin an tábhacht a d’fhéadfadh a bheith le margaí bannaí mar fhoinse mhaoiniúcháin. Ach toisc nach bhfuil aon bhearta á gcur i bhfeidhm faoi láthair le feabhas a chur ar an gcreidmheas poiblí, níor eisíodh aon bhannaí tionscadail i réimse an GTE-I, an GTE-F nó an leathanbhanda le blianta beaga anuas. Fad is a bheidh ar thionscadail bhonneagair déileáil le gnéithe agus rioscaí amhail forbairt as an nua, éiginnteacht maidir leis an ioncam a ghinfidh siad, gnéithe réigiúnacha lena n‑áirítear tionchar ghéarchéim an fhiachais cheannasaigh agus an iarmhairt a bhaineann léi do thíortha eile - rudaí a fhágann gur deacair an tionscadal a ullmhú agus a chur chun feidhme agus gur mó an t-am a éilíonn sé - ní mheallfaidh tionscadail bhonneagair infheisteoirí an mhargaidh chaipitil.

Ina fhianaise sin agus d’fhonn rannchuidiú le tabhairt chun críche an Mhargaidh Aonair, tá sé beartaithe treoirthréimhse a sheoladh i gcomhair thionscnamh Eoraip 2020 maidir le bannaí le haghaidh tionscadal i réimse an iompair, an fhuinnimh agus an TFC. Cuireann an tionscnamh seo roimhe an infheistíocht a thabhairt le chéile i réimsí ina gcuirfear an forás ar fáil agus ina gcruthófar fostaíocht. Toisc na riachtanais maidir le hinfheistíocht sa bhonneagar a bheith chomh mór agus chomh práinneach agus na hagaí tionscanta a bheith chomh fada, ní mór bearta a dhéanamh láithreach chun aghaidh a thabhairt ar ghanntanas an chistiúcháin agus le teacht i dtír ar an móiminteam a gineadh leis an gcomhairliúchán poiblí, agus ar an gcaoi sin tacú le hiontaoibh na n‑infheisteoirí.

Tá de chuspóir ag tionscnamh Eoraip 2020 maidir le bannaí le haghaidh tionscadal an feabhsú creidmheasa sin a chur ar fáil a theastaíonn d’fhonn infheisteoirí an mhargaidh chaipitil a mhealladh agus d’fhonn aicme sócmhainní nua a chruthú i dtéarmaí bannaí tionscadail bhonneagair. I gcomhthéacs an téarnaimh eacnamaíoch agus na mbeart tacaíochta lena spreagtar an forás, is gá an tionscnamh a sheoladh nuair a bheidh infheisteoirí an mhargaidh chaipitil tosaithe ag lorg deiseanna infheistíochta níos fadtéarmaí atá mós slán. Ionas gurb éifeachtaí mar a fhéadfar na hionstraimí airgeadais a chur chun feidhme i gcomhthéacs na saoráide cónasctha don Eoraip, ní foláir treoirthréimhse a sheoladh, chun an dearadh a optamú agus goile na n‑infheisteoirí a ghéarú don tréimhse i ndiaidh 2013.

Cé go mbeadh srianta leis an treoirthréimhse maidir lena raon, na hacmhainní buiséid agus líon na dtionscadal ar féidir tacú leo, meastar go spreagfaidh sí an margadh sa chaoi is gur mó an glacadh a bheidh aige le maoiniú fiachais an mhargaidh chaipitil le haghaidh tionscadal bonneagair tríd is tríd, agus ar an gcaoi sin go n‑ullmhóidh sí an tslí do chur chun feidhme lánfheidhme don tréimhse 2014-2020.

Cuirtear breisluach AE ar fáil tríd an tionscnamh seo toisc go sáraítear leis na constaicí a bhaineann le hilroinnt an mhargaidh a bheadh i mbealach a leithéide de thionscnamh ar leibhéal na mBallstát. Is amhlaidh a chomhlánófar iasachtú na mbanc faoin tionscnamh, ach gan áit an iasachtaithe siúd a ghlacadh, agus ar an gcaoi sin cuirfear foinse iomaíoch mhaoiniúcháin fhadtéarmaigh nua breise ar fáil do thionscadail bhonneagair. Ach maoiniú na hearnála príobháidí a eagrú mar seo trí ionstraimí airgeadais an AE, féadfar an cistiúchán deontais atá gann go leor a chur in áirithe do thionscadail nach bhfuil teacht ar dhóthain caipitil phríobháidigh acu.

Sa treoirthréimhse, bheadh an Coimisiún ag obair leis an BEI go háirithe chun dearadh an tionscnaimh a fheabhsú d’fhonn é a chur chun feidhme mar is fearr is féidir ó 2014 amach. Leis an taithí a ghnóthófar i rith na treoirthréimhse, chuirfí ar chumas na n‑infheisteoirí agus urraitheoirí an tionscadail dul i gcleachtadh ar struchtúr na mbannaí tionscadail agus chuirfí é seo san áireamh go hiomchuí agus tionscnaimh eile á mbeartú. Ionas go mbeidh an éifeacht is mó is féidir aige, d’fhéadfaí an tionscnamh a chur chun feidhme freisin i gcás tionscadal a bhfuil a bpróiseas tairisceana faoi lánseol cheana chun críche an athmhaoiniúcháin i rith na tréimhse tógála nó go gearr ina diaidh. Cé gurb in éineacht leis an BEI a chuirfí an tionscnamh chun críche sa treoirthréimhse, dhéanfaí iarracht raon is leithne comhpháirtithe a fháil don tréimhse i ndiaidh 2013.

De bhun an Chreata Airgeadais Ilbhliantúil atá ann faoi láthair, tá ionstraim roinnte riosca curtha chun feidhme cheana ag an AE in éineacht leis an BEI, ar a dtugtar an ionstraim Ráthaíochta Iasachta do thionscadail GTE-I (LGTT). Déanfar teicnící roinnte riosca agus modhanna oibre an tionscnaimh a chomhfhogasú dá leithéidí céanna san LGTT, sa chaoi go n‑áireofaí an fuinneamh agus an teileachumarsáid ina raon feidhme. Amhail an LGTT, bhainfí úsáid as ranníocaíocht an AE ar an gcaoi sin chun rioscaí a roinnt leis an BEI. Dá bhrí sin, i ngeall ar an gcosúlacht sin, measfar go mbeidh éifeacht iolraitheora ionann agus timpeall 15‑20 ag tionscnamh Eoraip 2020 maidir le bannaí le haghaidh tionscadal.

Toisc nach bhfuil mórán ama ann, iarann an Coimisiún ar Pharlaimint na hEorpa agus ar am gComhairle an togra a ghlacadh le haghaidh treoirthréimhse chomh tapa agus is féidir.

2. TORTHAÍ AN CHOMHAIRLIÚCHÁIN LE PÁIRTITHE LEASMHARA AGUS NA MEASÚNUITHE TIONCHAIR

Seoladh comhairliúchán poiblí an 28 Feabhra 2011 maidir le bunphrionsabail an tionscnaimh. Ina theannta sin, i gcomhdháil an 11 Aibreán 2011, pléadh buntáistí agus míbhuntáistí an tionscnaimh seo a bhí á bheartú. Faoi dheireadh na tréimhse comhairliúcháin, fuarthas breis agus 100 freagra ó raon earnálacha.

D’fháiltigh na geallsealbhoirí roimh an tionscnamh maidir le bannaí le haghaidh tionscadal. Bhí an t-aiseolas a fuarthas ó na geallsealbhoirí faoi chuspóirí an tionscnaimh dearfach, agus mheas na páirtithe leasmhara sin go méadódh agus go n‑éascódh an tionscnamh an maoiniú bonneagair toisc go n‑osclódh sé na margaí bannaí mar fhoinse caipitil fhiachais ar chaoi ar chuid suime é d’infheisteoirí institiúideacha. Measadh go raibh an mheicníocht a bhí á moladh agus an spriocrátáil chreidmheasa A/A- oiriúnach.

Measadh go mbeadh tionchar an tionscnaimh ar na costais mhaoiniúcháin agus ar na haibíochtaí fabhrach go leor, is é sin, go laghdófaí na costais agus go gcuirfí fad leis na haibíochtaí; ní raibh ach 2% de na freagróirí a cheap nach laghdódh sé na costais mhaoiniúcháin agus cheap an chuid eile go mbeadh an tionchar neodrach ar an gcuid is measa de agus go mbeadh sé dearfach ar an gcuid is fearr de.

Maidir le méid an fheabhsaithe creidmheasa, thug bunáite na ngeallsealbhoirí a d’fhreagair an cheist sin le fios gur leor ionstraimí feabhsaithe creidmheasa ionann agus 20% de mhéad an fhiachais shinsearaigh, ach é sin arna chaolú go 10-20% ag cuid díobh de réir na n‑earnálacha a bhí faoi chaibidil, is iad sin, GTE-I, GTE-F agus TFC. Creideann na geallsealbhoirí go léir, nach mór, gur cheart gur sna hearnálacha seo a bheadh na buntionscadail a bheadh le maoiniú. Ina theannta sin, measann 1/4 de na geallsealbhoirí gur cheart go n‑áireofaí an bonneagar sóisialta ann agus measann 1/5 de na freagróirí gur cheart go mbeadh fuinneamh inathnuaite incháilithe freisin. Ach ní bhaineann tionscadail den chineál sin le GTE-I, le GTE-F ná le TFC agus tabharfar fúthu níos déanaí.

Níorbh ionann na tuairimí a cuireadh in iúl faoin gceist maidir le creidiúnaí rialaithe amháin a bheith ann. Mar sin ní leagfadh an Coimisiún aon riail síos faoin bpointe seo ach molfaidh sé do na hinfheisteoirí, d’urraitheoirí tionscadal agus do na páirtithe leasmhara eile cinneadh ar shocruithe a mbeadh glacadh acu go léir leo.

Deimhníonn an t-aiseolas a bhí dearfach ar an iomlán go bhfuil an Coimisiún agus an BEI tar éis riachtanas margaidh nach beag i réimse an mhaoiniúcháin tionscadal a shainaithint, rud lena n‑áirithítear go n‑éireoidh leis an tionscnamh ach an dearadh ceart a bheith air.

Dírítear aird sa mheasúnú tionchair ar roinnt bacainní rialála ionchasacha maidir le rialacháin i réimse an tsoláthair agus na margaí caipitil. Tabharfaidh an Coimisiún faoi na ceisteanna sin i gcónaí, agus é ag iarraidh teacht ar réitigh oiriúnacha más gá. Meastar áfach nach aon chontúirt iad na fadhbanna sin do chur chun feidhme na treoirthréimhse, cé go bhféadfaidís moill a chur air. Toisc gan aon ghníomhaíocht mhargaidh a bheith ar fáil san Eoraip maidir le bannaí tionscadail, chuir na geallsealbhóirí béim ar an ngá a bhí ann an tionscnamh a sheoladh chomh luath agus ab fhéidir.

Toisc nach ann fós d'aon ionstraim airgeadais thras-earnálach do bhannaí tionscadail i gcomhair bonneagair ar leibhéal Eorpach, d’fhéadfaí dearadh ionstraime den sórt sin agus glacadh an mhargaidh léi a thástáil le linn na treoirthréimhse 2012-2013, d’fhonn cur lena héifeacht de bhun na saoráide cónasctha don Eoraip don tréimhse 2014-2020. Sa treoirthréimhse, dhíreofaí ar thionscadail a mbeadh cuid mhaith oibre déanta orthu.[3] le dlús a chur leis an gcur chun feidhme agus le gur féidir punann tionscadal a chruthú. D’fhonn torthaí na taithí a bhailiú lena áirithiú go mbainfear leas go tapa as an tionscnamh sa tréimhse i ndiaidh 2013, tá an BEI sásta dul i mbun oibríochtaí nithiúla i gcomhthreo leis an bpróiseas reachtaíochta (i.e. roimh an gcinneadh polaitiúil foirmiúil) ionas go gcuirfí na hidirbheartaíochtaí tosaigh chun críche in 2012.

I ndiaidh na héisteachta leis an mBord um Measúnú Tionchair an 31 Lúnasa 2011, chuir an Bord a thuairim in iúl an 2 Meán Fómhair 2011. Ar bhonn na moltaí a fuarthas, rinneadh athdhréachtú ar an tuarascáil mar a leanas go háirithe:

Déantar athbhreithniú sa mheasúnú tionchair ar staid an mhargaidh mar atá sé faoi láthair, agus nasc ann chun an mheasúnaithe a ghabhann leis an togra don tsaoráid chónasctha don Eoraip, ina bhfuil breis faisnéise cúlra ar na hionstraimí de chuid na saoráide sin a d’fhéadfaí a úsáid, na bearnaí sa mhaoiniú agus ainimhe an mhargaidh a théann i gcion ar leibhéal na hinfheistíochta sa bhonneagar faoi láthair. Baineann an chéad rogha a measúnaíodh leis an status quo, i.e, leanúint ar aghaidh leis na cláir dheontas atá ann don fhuinneamh agus don iompar agus na cláir dheontas agus na hionstraimí airgeadais atá ann faoi láthair don iompar. Baineann an dara rogha leis na dreasachtaí rialála agus baineann an tríú ceann leis an togra le haghaidh an tionscnamh maidir le bannaí le haghaidh tionscadal a chur chun feidhme. Sa chomhthéacs sin, tá athbhreithniú déanta ar na rioscaí a d’fhéadfadh bac a chur ar chur chun feidhme an tionscnaimh agus tá an tionchar inchainníochtaithe a mheastar a bheidh aige tugtha le fios i dtéarmaí éifeachta iolraitheora. Chomh maith leis sin, tarraingítear aird sa mheasúnú seo ar cheisteanna a bhaineann leis an gcreat cumasúcháin rialála don infheistíocht fhadtéarmach, amhail an soláthar, Sócmhainneacht II nó riachtanais chaipitil.

3. EILIMINTÍ DLÍ AN TOGRA 3.1. Bunús dlí

Mar go ndíríonn raon feidhme an togra ar ghréasáin Eorpacha i réimse an iompair, an fhuinnimh agus na teileachumarsáide agus go leasaítear leis go sonrach Rialachán (CE) Uimh. 680/2007, tá sé bunaithe an mbunús dlí céanna, mar atá Airteagal 172 agus Airteagal 173(3) den Chonradh ar Fheidhmiú an Aontais Eorpaigh.

3.2. Coimhdeacht agus comhréireacht

Comhlíontar prionsabal na coimhdeachta leis an togra toisc gurb é Rialachán an AE maidir le tionscadail ghréasán tras-Eorpacha a mhaoiniú le bannaí tionscadal an rogha is fearr chun modh éifeachtúil ó thaobh ualach riaracháin de a sholáthar d’fhonn ardleibhéil mhaoiniúcháin a mhealladh ón earnáil phríobháideach; meastar gurb ionann an éifeacht iolraitheora i dtéarmaí ranníocaíocht bhuiséad an AE i gcomparáid leis an maoiniú iomlán agus timpeall 15-20. Trí dhíriú ar an leas is fearr is féidir a bhaint as cistí an AE, beidh sé mar aidhm leis an tionscnamh cur le héifeacht ghníomhaíocht an AE agus na mBallstát araon.

Chomh maith leis sin, tá an togra i gcomhréir le prionsabal na comhréireachta, mar ní théann an dréacht-Rialachán thar an méid is gá lena chuspóirí a chur i gcrích.

Ós rud é nach mbaineann LGTT ach le tionscadail iompair, is é tionscnamh Eoraip 2020 maidir le bannaí le haghaidh tionscadal an chéad ionstraim airgeadais a rachaidh chun tairbhe do thionscadail bhonneagair thar roinnt earnálacha ar cosúil iad a gcuid riachtanas maoiniúcháin agus is mó na buntáistí a chuirfear ar fáil leis i dtéarmaí an tionchair ar an margadh, na héifeachtúlachta riaracháin agus na húsáide acmhainní. Faoin tionscnamh, cuirfear ionstraim chomhtháite airgeadais de chuid an AE ar fáil do na geallsealbhóirí sa bhonneagar, amhail airgeadaithe, na húdaráis phoiblí, cuideachtaí tógála agus oibreoirí.

3.3. Míniú mionsonraithe ar an togra

Ionas gur féidir an treoirthréimhse a sheoladh le linn an Chreata Airgeadais Ilbhliantúil reatha, ní foláir na modhnuithe seo a leanas a dhéanamh ar Chinneadh Uimh. 1639/2006/CE[4] ó Рharlaimint na hЕorpa agus ón gComhairle lena mbunaítear an Clár Réime Iomaíochais agus Nuálaíochta (2007-2013) agus Rialachán (CE) Uimh. 680/2007[5] ó Рharlaimint na hЕorpa agus ón gComhairle maidir le cabhair airgid an Aontais a dheonú i réimse na ngréasán iompair agus fuinnimh tras-Eorpach:

Bunaíodh Clár Réime Iomaíochais agus Nuálaíochta (CIP), a chuimsíonn TFC, faoi Chinneadh Uimh. 1639/2006/CE ó Pharlaimint na hEorpa agus ón gComhairle. Tá gá é a leasú ionas gur féidir tionscnamh Eoraip 2020 maidir le bannaí le haghaidh tionscadal a sheoladh i réimse an TFC agus go háirithe an leathanbhanda ardluais.

In Airteagal 1(1) den togra, cuirtear an focal "leathanbhanda" le hAirteagal 26(2)(b) den Chinneadh CIP mar atá sé anois. Toisc go gceaptar go ndíreoidh na tionscadail bhonneagair a bhaineann leis an gcinneadh CIP ar thionscadail leathanbhanda ardluais, meastar gur gá béim a chur air sin.

Tagann Airteagal 1(2) in ionad Airteagal 31(2) den Chinneadh CIP. Is é is aidhm dó sainmhíniú ar ionstraim roinnte riosca do bhannaí tionscadail a chur ar fáil. Ar an gcaoi sin beidh na tionscadail TFC in ann leas a bhaint as an tionscnamh ina threoirthréimhse. Ba cheart go mbeadh an ionstraim le fáil go dtí an 31 Nollaig 2014. Ní rachaidh dliteanas bhuiséad an AE thar na leithreasaí buiséid i gcás ar bith; ar an BEI a luíonn an chuid eile den riosca.

Faoi Airteagal 1, ceadófar freisin suas le EUR 20 milliún a aistriú ón mbuiséad TFC ar mhaithe le tionscnamh Eoraip 2020 maidir le bannaí le haghaidh tionscadal.

Ina theannta sin, i Rialachán (CE) Uimh. 680/2007 ó Рharlaimint na hЕorpa agus ón gComhairle, leagtar síos na rialacha ginearálta maidir le deonú chabhair airgid an Aontais i réimse na ngréasán iompair agus fuinnimh tras-Eorpach agus cruthaítear freisin an ionstraim roinnte riosca “Ionstraim Ráthaíochta Iasachta do Thionscadail GTE-Iompar (LGTT). Mar an gcéanna, ní foláir Rialachán Uimh. 680/2007 a leasú le cur ar chumas an AE raon feidhme na comhpháirtíochta roinnte riosca leis an BEI de bhun LGTT atá ann cheana a mhodhnú agus le cur ar chumas an BEI tacú le maoiniú bannaí de bhun an tionscnaimh.

Mar sin, tá sé mar aidhm le hAirteagal 2(1) den togra seo lena leasaítear Airteagal 2 de Rialachán (CE) Uimh. 680/2007 sainmhíniú ar ionstraim roinnte riosca agus ar fheabhsú creidmheasa do bhannaí tionscadail a chur leis. Ar an gcaoi sin beidh na tionscadail iompair agus GTE-F in ann leas a bhaint as an tionscnamh ina threoirthréimhse.

Le hAirteagal 2(2) den togra seo, leasaítear Airteagal 4 de Rialachán (CE) Uimh. 680/2007 agus foráiltear leis gur chuig an BEI a chuirfear gach iarratas ar an ionstraim roinnte riosca do bhannaí tionscadail, mar a dhéantar anois de bhun LGTT.

Faoi Airteagal 2(3) den togra, ceadófar suas le EUR 200 milliún ar an iomlán a aistriú ón ionstraim Ráthaíochta Iasachta le haghaidh tionscadal GTE-Iompar (LGTT) agus EUR 10 milliún ón mbuiséad GTE-F ar mhaithe le tionscnamh Eoraip 2020 maidir le bannaí le haghaidh tionscadal. Ní rachaidh dliteanas bhuiséad an AE thar na leithreasaí buiséid i gcás ar bith; ar an BEI a luíonn an chuid eile den riosca.

Ionas gur féidir é a chur chun feidhme gan mhoill, sonraítear le hAirteagal 3 den togra go dtiocfaidh an Rialachán atá beartaithe i bhfeidhm an lá tar éis lá a fhoilsithe.

4. IMPLEACHT BHUISÉADACH

Maoineofar an tionscnamh go hiomlán trí bhíthin athdhíriú laistigh de chistiú na gclár atá ann cheana in 2012 agus in 2013.

Tá EUR 500 milliún curtha ar fáil cheana faoi Rialachán (CE) Uimh. 680/2007 do LGTT, ar féidir suas le EUR 200 milliún de a athdhíriú ar bhannaí tionscadail i rith na treoirthréimhse i réimse an iompair, mar seo a leanas:

06 03 03 GTE Iompar suas le EUR 200 milliún in 2012-2013

Is féidir EUR 10 milliún agus EUR 20 milliún faoi seach a athdhíriú ó na línte buiséid GTE-F agus CIP mar a leanas:

32 03 02 GTE Fuinneamh suas le EUR 10 milliún in 2012-2013 do thionscadail GTE-F

09 03 01 CIP suas le EUR 20 milliún in 2013 do thionscadail TFC agus leathanbhanda

Tá na hath-leithdháiltí buiséadacha sin leagtha amach sa ráiteas airgeadais a ghabhann leis an togra. Ní bheadh aon dliteanais theagmhasacha ar bhuiséad an AE toisc go gcuirfí teorainn le ranníocaíocht an AE ag an méid a leithdháilfear chun na críche sin sna línte buiséid.

2011/0301 (COD)

Togra le haghaidh

RIALACHÁIN Ó PHARLAIMINT NA hEORPA AGUS ÓN gCOMHAIRLE

lena leasaítear Cinneadh Uimh. 1639/2006/CE lena mbunaítear Clár Réime Iomaíochais agus Nuálaíochta (2007-2013) agus Rialachán (CE) Uimh. 680/2007 lena leagtar síos rialacha ginearálta maidir le cabhair airgeadais Chomhphobail a dheonú i réimse na ngréasán tras-Eorpach iompair agus fuinnimh

TÁ PARLAIMINT NA hEORPA AGUS COMHAIRLE AN AONTAIS EORPAIGH,

Ag féachaint don Chonradh ar Fheidhmiú an Aontais Eorpaigh, agus go háirithe Airteagal 172 agus Airteagal 173 (3) de,

Ag féachaint don togra ón gCoimisiún Eorpach,

Tar éis dóibh an dréachtghníomh reachtach a chur chuig na Parlaimintí náisiúnta,

Ag féachaint don tuairim ó Choiste Eacnamaíoch agus Sóisialta na hEorpa[6],

Ag féachaint don tuairim ó Choiste na Réigiún[7],

Ag gníomhú dóibh i gcomhréir leis an ngnáthnós imeachta reachtach,

De bharr an méid seo a leanas:

(1) Le Cinneadh Uimh. 1639/2006/CE ó Pharlaimint na hEorpa agus ón gComhairle an 24 Deireadh Fómhair 2006[8] bunaítear an Clár Réime Iomaíochais agus Nuálaíochta (CRIM) lena gcuimsítear cineálacha éagsúla beart cur chun feidhme a chuirtear i gcrích trí chláir ar leith, ar ceann díobh é an “Clár Tacaíochta Beartais Teicneolaíochtaí Faisnéise agus Cumarsáide (TFC)” lena gcuirtear tacaíocht ar fáil d'fhonn an margadh inmheánach a neartú i ndáil le táirgí agus seirbhísí TFC agus do táirgí agus seirbhísí atá bunaithe ar TFC, agus a bhfuil sé d'aidhm aige an nuálaíocht a spreagadh trí bhíthin glacadh TFC agus infheistiú ann a chur ar bhonn níos forleithne.

(2) Le Rialachán (CE) Uimh. 680/2007 ó Pharlaimint na hЕorpa agus ón gComhairle an 20 Meitheamh 2007[9] leagtar síos rialacha ginearálta maidir le cabhair airgeadais Chomhphobail a dheonú i réimse na ngréasán tras-Eorpach iompair agus fuinnimh agus cruthaítear freisin an ionstraim roinnte riosca ‘Ionstraim Ráthaíochta Iasachta Le hAghaidh Thionscadal GTE-Iompair’ (LGTT).

(3) As seo go ceann deich mbliana, beidh infheistíocht eisceachtúil i ngréasáin iompair, fuinnimh agus teileachumarsáide na hEorpa ag teastáil chun tacú le bearta suaitheanta Eoraip 2020 agus bonneagair chliste, uasghrádaithe, lán‑idir-chónasctha a fhorbairt chun comhlánú an mhargaidh inmheánaigh a chur chun cinn. Meastar go mbeidh EUR 500 billiún riachtanach mar infheistíocht i ngréasán GTE-I. As measc na dtionscadal bonneagair atá ábhartha don Eoraip, tá an baol ann nach gcuirfear EUR 100 billiún d'infheistíochtaí i gcrích mar gheall ar chonstaicí a bhaineann le bronnadh ceadanna, le rialáil agus le maoiniú, agus maoineoidh an earnáil féin EUR 100 billiún eile. Is fiú idir EUR 181 billiún agus EUR 273 billiún an infheistíocht iomlán is gá le gur féidir cuspóir an Chláir Oibre Dhigitigh a bhaint amach, mar atá rochtain thapa ar an idirlíon a sholáthar do gach saoránach agus gnólacht Eorpach, agus táthar ag súil leis go mbeidh idir EUR 30 billiún agus EUR 100 billiún i gceist le cion na hearnála príobháidí san infheistíocht sin.

(4) Sa rún a ghlac sí an 8 Meitheamh 2011 maidir le hInfheistíocht sa todhchaí: Creat Airgeadais Ilbhliantúil nua le go mbeadh an Eoraip iomaíoch, inbhuanaithe agus uilechuimsitheach[10] dhearbhaigh Parlaimint na hEorpa gur cheart don Aontas bearta a dhéanamh go háirithe chun feabhas a chur ar an úsáid a bhaintear as cistí an Aontais mar chatalaíoch chun maoiniú breise mhealladh ón mBanc Eorpach Infheistíochta (BEI), ón mBanc Eorpach Athfhoirgníochta agus Forbartha (BEAF), ó institiúidí idirnáisiúnta airgeadais eile agus ón earnáil phríobháideach agus d’fháiltigh sí roimh thionscnamh Eoraip 2020 maidir le bannaí le haghaidh tionscadal, mar mheicníocht roinnte riosca i bpáirt leis an BEI, lena gcuirtear tacaíocht theoranta ar fáil ó bhuiséad an Aontais, lenar cheart go ngiarálfaí cistí an Aontais agus go músclófaí spéis na n‑infheisteoirí príobháideacha maidir le páirt a ghlacadh i dtionscadail tosaíochta an Aontais i gcomhréir le cuspóirí Eoraip 2020.

(5) Trí ionstraimí airgeadais, is féidir feabhas a chur ar éifeachtúlacht an chaiteachais bhuiséid agus éifeachtaí móra iolraitheora a bhaint amach maidir le maoiniú a mhealladh ón earnáil phríobháideach agus maidir leis an méid infheistíochta arna bhaint amach. Táthar ag súil le 15-20 mar éifeacht iolraitheora de bharr thionscnamh Eoraip 2020 maidir le bannaí le haghaidh tionscadal.

(6) Mheabhraigh an Chomhairle an 12 Iúil 2011 nach mór measúnú a dhéanamh ar ionstraimí airgeadais maidir leis na héifeachtaí giarála a bheadh acu i gcomórtas leis na hionstraimí atá ann cheana, na rioscaí a bheadh le cur le cláir chomhardaithe na rialtas agus an baol go ndúnfaí institiúidí príobháideacha amach. Sa Teachtaireacht ón gCoimisiún[11] maidir le treoirthionscadal i gcomhair thionscnamh Eoraip 2020 maidir le bannaí le haghaidh tionscadal agus a mheasúnú tionchair, baintear leas as an gcomhairliúchán poiblí a rinneadh agus cuidítear aghaidh a thabhairt ar na saincheisteanna thuasluaite.

(7) Tá cuspóir dúbailte ag tionscnamh Eoraip 2020 maidir le bannaí le haghaidh tionscadal: ar an gcéad dul síos, cabhrú tionscadal a mhaoiniú a dtugann beartas na hEorpa tosaíocht dóibh, agus ar an dara dul síos, rannpháirtíocht na hearnála príobháidí a éascú i maoiniú fadtéarmach tionscadal bonneagair ag na margaí caipitil. Leis an tionscnamh, athdhíreofar roinnt caiteachais as buiséad an AE ar réimsí a chuirfidh feabhas ar fhás, agus smacht buiséadach an Aontais agus uasteorainneacha an Chreata Airgeadais Ilbhliantúil mar atá sé anois á gcur san áireamh.

(8) Is í an chéad ionstraim airgeadais í a rachaidh chun tairbhe tionscadal bonneagair i roinnt earnálacha a bhfuil riachtanais mhaoiniúcháin chomchosúla acu agus mar sin is mó na buntáistí a sholáthróidh sí ó thaobh an tionchair ar an margadh, na héifeachtúlachta riaracháin agus úsáide acmhainní de. Ionstraim chomhtháite a bheidh ann i gcomhair geallsealbhóirí i mbonneagar, amhail airgeadaithe, na húdaráis phoiblí, cuideachtaí tógála agus oibreoirí.

(9) Faoi thionscnamh Eoraip 2020 maidir le bannaí le haghaidh tionscadal, d'eiseodh cuideachtaí tionscadail na bannaí agus d’úsáidfí buiséad an Aontais mar aon le maoiniú ó chomhpháirtí airgeadais chun cáilíocht chreidmheasa na mbannaí a fheabhsú chun infheisteoirí de chuid mhargadh an chaipitil fhiachais a mhealladh, amhail cistí pinsean agus cuideachtaí árachais.

(10) Trí thacaíocht an Aontais, ba cheart an riosca, ar dlúthchuid de bhannaí i gcomhair tionscadal é, a mhaolú sa mhéid is go mbeidh rannpháirtithe an mhargaidh chaipitil toilteanach infheistiú i méid níos mó de bhannaí tionscadal bonneagair seachas mar a dhéanfaidís gan tacaíocht an Aontais.

(11) Níor cheart téarnamh geilleagrach na hEorpa a chur sa ghábh i ngeall ar mhéadú an bhrú tráchta, ar naisc fuinnimh a bheith in easnamh ná ar aon mhoilliú ar fhódú an leathanbhanda toisc é a bheith deacair ag tionscadail bhonneagair teacht ar mhaoiniú príobháideach fadtéarmach nó ar chistiú poiblí.

(12) Ní éascóidh an t-athbhreithniú atá na Ballstáit a dhéanamh ar a gcuid clár infheistíochta bonneagair, i gcomhthéacs a ndéine aireagais agus a n‑athchóirithe struchtúir, an dlús atá riachtanach a chur leis an infheistíocht sa bhonneagar. Ina theannta sin, tá iasachtú fadtéarmach na mbanc i gomhair tionscadal bonneagair fós neamhleor agus costasach, rud a fhágann go bhfuil gá le foinsí iomaíocha maoiniúcháin fiachais eile.

(13) Ach níl sé éasca teacht ar mhaoiniú mhargadh an chaipitil fiachais i gcomhair tionscadal bonneagair san Aontas. Mar gheall ar ilroinnt na margaí bannaí ar fud an AE, mar aon le méid agus le castacht na dtionscadal bonneagair a fhágann gur fada na hagaí tionscanta a theastaíonn le tionscadail a ullmhú, is iomchuí agus is tráthúil an rud é tabhairt faoin gceist seo ar leibhéal an Aontais trí bhíthin próisis bhrostaithe a bheidh go maith chun cinn ar an tsaoráid chónasctha don Eoraip.

(14) Dá bhrí sin, ba cheart treoirthréimhse a sheoladh do thionscnamh Eoraip 2020 maidir le bannaí le haghaidh tionscadal, le linn tréimhse an chreata airgeadais reatha chun maoiniú mhargadh an chaipitil fiachais a fhorbairt i réimse an bhonneagair go ginearálta agus raon na n‑ionstraimí airgeadais atá ar fáil faoi láthair do thionscadail iompair a leathnú.

(15) Chun treoirthréimhse thionscnamh Eoraip 2020 maidir le bannaí le haghaidh tionscadal a chur chun feidhme, ba cheart Cinneadh Uimh. 1639/2006/CE agus Rialachán (CE) Uimh. 680/2007 a leasú. Tá sé mar aidhm leis an treoirthréimhse sin tacú le tionscadail bhonneagair a bhfuil acmhainneacht tráchtála iontu sna hearnálacha iompair, fuinnimh agus TFC, agus féadfar an tionscnamh a shíneadh chuig earnálacha eile tar éis 2013.

(16) I bhfianaise shaineolas seanbhunaithe an BEI, toisc gur príomh‑airgeadaí na dtionscadal bonneagair é agus ós rud é go bhfuil sé bunaithe faoin gConradh mar chomhlacht airgeadais an AE, ba cheart don Choimisiún páirt thabhairt don BEI i gcur chun feidhme na treoirthréimhse seo. Ba cheart saintéarmaí agus sainchoinníollacha an chomhair a leagan síos, lena n‑áirítear roinnt an riosca agus luach saothair an BEI, i gcomhaontú idir an Coimisiún agus an BEI.

(17) Ba cheart treoirthréimhse thionscnamh Eoraip 2020 maidir le bannaí le haghaidh tionscadal a sheoladh mar ullmhúchán i gcomhair na Saoráide Cónasctha don Eoraip. Tríd an treoirthréimhse, cabhrófar chun an bealach a réiteach don ionstraim airgeadais roinnte riosca faoi chuimsiú na Saoráide Cónasctha don Eoraip.

(18) Beidh gach iarratas ar thacaíocht, ar roghnú agus ar chur chun feidhme na dtionscadal faoi réir dhlí an Aontais, go háirithe maidir le státchabhair, agus beidh sé mar aidhm aige gan aon saobhadh margaidh a chruthú nó a mhéadú.

(19) Ba cheart an treoirthréimhse a mhaoiniú trí chistí buiséid a athdhíreofar in 2012 agus in 2013 ó na cláir iompair, fuinnimh agus theileachumarsáide atá ann cheana. Chun na críche sin, d’fhéadfaí suimeanna chomh hard le EUR 200 milliún a athdhíriú le haghaidh an tionscnaimh seo ó bhuiséad GTE-I, suas le EUR 20 milliún ó bhuiséad an Chláir Réime Iomaíochais agus Nuálaíochta agus chomh hard le EUR 10 milliún ó bhuiséad GTE-F. Cuireann an buiséad atá le fáil srian le raon an tionscnaimh, é sin agus le líon na dtionscadal ar féidir tacú leo.

(20) Ba cheart don BEI cistí buiséadacha a iarraidh ar bhonn raon tionscadal a mheasfaidh an BEI a bheith oiriúnach agus gur dócha go gcuirfear i gcrích iad. Ba cheart aon iarratas dá leithéid a dhéanamh roimh an 31 Nollaig 2013. I ngeall ar an gcastacht a bhaineann le mórthionscadail bhonneagair, d’fhéadfaí an formheas féin a dhéanamh níos déanaí, ach gan é a bheith níos déanaí ná an 31 Nollaig 2014.

(21) Le go mbeidh éifeacht leis na bearta dá bhforáiltear sa Rialachán seo, ba cheart don Rialachán seo teacht i bhfeidhm an lá tar éis a fhoilsithe.

TAR ÉIS AN RIALACHÁN SEO A GHLACADH:

Airteagal 1

Leasuithe ar Chinneadh Uimh. 1639/2006/CE

Leasaítear Cinneadh Uimh. 1639/2006/CE mar seo a leanas:

1. Cuirtear an méid seo a leanas in ionad phointe (b) in Airteagal 26(2):

“(b) an nuálaíocht a spreagadh trí bhíthin glacadh TFC agus leathanbhanda agus infheistiú iontu a chur ar bhonn níos forleithne;"

2. Leasaítear Airteagal 31 mar seo a leanas:

(a) Cuirtear an méid seo a leanas in ionad mhír 2:

"2. ‘Beidh d’aidhm ag na tionscadail an nuálaíocht, aistriú teicneolaíochtaí agus leathadh teicneolaíochtaí nua atá réidh don mhargadh a chur chun cinn.

Féadfaidh an tAontas deontas a bhronnadh mar rannchuidiú le buiséad na dtionscadal dá dtagraítear i mír 1(a).

De rogha air sin, féadfaidh an tAontas ranníocaíocht airgeadais a dhéanamh leis an BEI ar mhaithe le soláthar agus leithdháileadh caipitil d’iasachtaí nó do ráthaíochtaí a eiseoidh an BEI ar bhonn a acmhainní dílse féin de réir na hionstraime roinnte riosca do bhannaí tionscadail dá dtagraítear i mír 2a go mír 2d."

(b) Cuirtear na míreanna seo a leanas ó 2a go 2d isteach:

"2a. Ciallaíonn ionstraim roinnte riosca i gcomhair bannaí tionscadail feabhsú creidmheasa a chomhlíonann na critéir seo a leanas:

(a) tá sé i bhfoirm iasachta nó ráthaíochta arna deonú ag an BEI i bhfabhar maoiniú arna sholáthar do thionscadail i réimse TFC agus an leathanbhanda;

(b) cumhdaíonn sé na riosca fónaimh d'fhiachas atá ag tionscadal agus maolaíonn sé riosca creidmheasa na sealbhóirí bannaí;

(c) ní bhaintear úsáid as ach le haghaidh na dtionscadal sin a bhfuil a n‑inmharthanacht airgeadais bunaithe ar ioncam an tionscadail.

2b. Beidh nochtadh an Aontais don ionstraim roinnte riosca le haghaidh bannaí tionscadail, lena n‑áirítear táillí bainistíochta agus costais incháilithe eile, teoranta go docht don mhéid ranníocaíocht an Aontais leis an ionstraim roinnte riosca le haghaidh bannaí tionscadail agus ní bheidh aon dliteanas eile ar bhuiséad ginearálta an Aontais. Is ar an BEI a bheidh an riosca fuílligh is gné dhílis de gach oibríocht.

2c. Leagfar síos téarmaí agus coinníollacha mionsonraithe maidir le cur chun feidhme na hionstraime roinnte riosca le haghaidh bannaí tionscadail, lena n‑áirítear an faireachán agus an rialú uirthi, i gcomhaontú tarmligin idir an Coimisiún agus an BEI.

2d. In 2013, féadfar suim suas le EUR 20 milliún a úsáid ón mbuiséad arna leithdháileadh chun an beartas TFC agus leathanbhanda a shaothrú i gcomhréir leis na rialacha atá leagtha amach i bpointe (b) d’Iarscríbhinn I. Féadfaidh an ionstraim roinnte riosca aon ioncam a fhaightear taobh istigh den tréimhse infheistíochta a athúsáid d’iasachtaí agus do ráthaíochtaí nua".

Airteagal 2

Leasuithe ar Rialachán (CE) Uimh. 680/2007

Leasaítear Rialachán (CE) Uimh. 680/2007 mar seo a leanas:

(1) In Airteagal 2:

cuirtear pointe 14 agus pointe 15 isteach:

“14. ciallaíonn 'ionstraim roinnte riosca i gcomhair bannaí tionscadail' feabhsú creidmheasa a sholáthraítear do thionscadail leasa choitinn. Cumhdaíonn an ionstraim roinnte riosca i gcomhair bannaí tionscadail na riosca fónaimh d'fhiachas atá ag tionscadal agus maolaíonn sí riosca creidmheasa na sealbhóirí bannaí. Ní bhaintear úsáid aisti ach le haghaidh na dtionscadal úd a bhfuil a n‑inmharthanacht airgeadais bunaithe ar ioncam an tionscadail.

15. Ciallaíonn 'feabhsú creidmheasa' iasacht nó ráthaíocht ón BEI a úsáid chun cáilíocht chreidmheasa fhiachas an tionscadail a fheabhsú.”

(2) Sa chéad mhír d’Airteagal 4:

cuirtear an abairt seo a leanas isteach:

"Cuirfear iarratais ar ionstraimí roinnte riosca i gcomhair bannaí tionscadail de bhun phointe (g) d’Airteagal 6(1) chuig an BEI i gcomhréir le nós imeachta iarratais caighdeánach an BEI."

(3) Leasaítear Airteagal 6(1) mar seo a leanas:

(a) i bpointe (d), cuirtear an abairt seo a leanas isteach:

"In 2012 agus in 2013 féadfar suim suas le EUR 200 milliún a athdhíriú ar mhaithe leis an ionstraim roinnte riosca i gcomhair bannaí tionscadail in earnáil an iompair."

(b) cuirtear pointe (g) isteach mar seo a leanas isteach:

'(g) ranníocaíocht airgeadais leis an BEI ar mhaithe le soláthar agus leithdháileadh caipitil d’iasachtaí nó do ráthaíochtaí a eiseoidh an BEI ar bhonn a acmhainní dílse féin de réir na hionstraime roinnte riosca i gcomhair bannaí tionscadail i réimse GTE-I agus GTE-F. Beidh nochtadh an Aontais don ionstraim roinnte riosca le haghaidh bannaí tionscadail, lena n‑áirítear táillí bainistíochta agus costais incháilithe eile, teoranta go docht don mhéid ranníocaíocht an Aontais leis an ionstraim roinnte riosca le haghaidh bannaí tionscadail agus ní bheidh aon dliteanas eile ar bhuiséad ginearálta an Aontais. Is ar an BEI a bheidh an riosca fuílligh is gné dhílis de gach oibríocht. Leagfar síos téarmaí agus coinníollacha mionsonraithe maidir le cur chun feidhme na hionstraime roinnte riosca le haghaidh bannaí tionscadail, lena n‑áirítear an faireachán agus an rialú uirthi, i gcomhaontú tarmligin idir an Coimisiún agus an BEI. In 2012 agus in 2013 féadfar suim suas le EUR 210 milliún, a bheidh suas le EUR 200 milliún de i gcomhair tionscadal iompair agus suas le EUR 10 milliún de i gcomhair tionscadal fhuinnimh, a athdhíriú chun na hionstraime roinnte riosca i gcomhair bannaí tionscadail i gcomhréir leis an nós imeachta dá dtagraítear in Airteagal 15(2) ó na línte buiséid GTE-I (LGTT) agus GTE-F, faoi seach. Féadfaidh an ionstraim roinnte riosca le haghaidh bannaí tionscadail aon ioncam a fhaightear taobh istigh den tréimhse infheistíochta a athúsáid d’iasachtaí agus do ráthaíochtaí nua".

Airteagal 3

Tiocfaidh an Rialachán seo i bhfeidhm an lá tar éis lá a fhoilsithe in Iris Oifigiúil an Aontais Eorpaigh.

Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.

Arna dhéanamh sa Bhruiséil,

Thar ceann Pharlaimint na hEorpa Thar ceann na Comhairle

An tUachtarán An tUachtarán

RÁITEAS AIRGEADAIS REACHTACH LE hAGHAIDH TOGRAÍ

1. LEAGAN AMACH AN TOGRA/AN TIONSCNAIMH

1.1. Teideal an togra/an tionscnaimh

1.2. Réimse/réimsí beartais lena mbaineann i gcreat ABM/ABB

1.3. An cineál togra/tionscnaimh

1.4. Cuspóir(í)

1.5. Na forais leis an togra/an tionscnamh

1.6. Fad agus tionchar airgeadais

1.7. Modh(anna) bainistíochta atá beartaithe

2. BEARTA BAINISTÍOCHTA

2.1. Rialacha faireacháin agus tuairiscithe

2.2. Córas bainistíochta agus rialaithe

2.3. Bearta chun calaois agus neamhrialtachtaí a chosc

3. AN TIONCHAR AIRGEADAIS A MHEASTAR A BHEIDH AG AN TOGRA/TIONSCNAMH

3.1. Ceannteideal/ceannteidil an chreata airgeadais ilbhliantúil agus an líne/na línte buiséid lena mbaineann

3.2. An tionchar a mheastar a bheidh ar chaiteachas

3.2.1. Achoimre ar an tionchar a mheastar a bheidh ar chaiteachas

3.2.2. An tionchar a mheastar a bheidh ar leithreasaí faoi chomhair oibríochtaí

3.2.3. An tionchar a mheastar a bheidh ar leithreasaí de chineál riaracháin

3.2.4. Comhoiriúnacht don chreat airgeadais ilbhliantúil reatha

3.2.5. Rannpháirtíocht tríú páirtithe sa mhaoiniú

3.3. An tionchar a mheastar a bheidh ar ioncam

RÁITEAS AIRGEADAIS REACHTACH LE hAGHAIDH TOGRAÍ

1. LEAGAN AMACH AN TOGRA/AN TIONSCNAIMH

1.1. Teideal an togra/an tionscnaimh

Togra le haghaidh Rialacháin ó Pharlaimint na hEorpa agus ón gComhairle lena leasaítear Cinneadh Uimh. 1639/2006/CE lena mbunaítear Clár Réime Iomaíochais agus Nuálaíochta (2007-2013) agus Rialachán (CE) Uimh. 680/2007 lena leagtar síos rialacha ginearálta maidir le cabhair airgeadais Chomhphobail a dheonú i réimse na ngréasán tras-Eorpach iompair agus fuinnimh.

1.2. Réimse/réimsí beartais lena mbaineann i gcreat ABM/ABB[12]

Réimse beartais: Gnóthaí Eacnamaíochta agus Airgeadais

Gníomhaíocht ABB: Oibríochtaí agus ionstraimí airgeadais

Réimse beartais: Soghluaisteacht agus Iompar

Gníomhaíocht ABB: Gréasáin Thras-Eorpacha

Réimse beartais: An tSochaí Faisnéise agus na Meáin

Gníomhaíochtaí: Glacadh TFC (0903)

Réimse beartais: Fuinneamh

Gníomhaíocht ABB: Gréasáin Thras-Eorpacha (3203)

1.3. An cineál togra/tionscnaimh

Baineann an togra/tionscnamh le gníomhaíocht a athdhíríodh i dtreo gníomhaíochta nua

1.4. Cuspóirí

1.4.1. Cuspóirí straitéiseacha ilbhliantúla an Choimisiúin ar a bhfuil an togra/tionscnamh dírithe

An tSaoráid Chónasctha don Eoraip a ullmhú

Tacú le forbairt bonneagar fuinnimh lena n‑áiritheofar leanúnachas agus slánú an tsoláthair fuinnimh agus ar an gcaoi sin feidhmiú ceart an gheilleagair

Chun idirnaisc agus idir-inoibritheacht na ngréasán iompair a áirithiú

Tacú le glacadh TFC

1.4.2. Cuspóirí sonracha agus na gníomhaíochtaí ABM/ABB lena mbaineann

Cuspóir sonrach: Líon na dtionscadal iompair, fuinnimh agus leathanbhanda a fhaigheann tacaíocht.

Gníomhaíocht ABB:

ECFIN: Oibríochtaí agus ionstraimí airgeadais

MOVE Idirnaisc agus idir-inoibritheacht na ngréasán ach na scrogaill a dhíbirt

INFSO Glacadh TFC (0903)

ENER Feabhas a chur ar shábháilteacht an tsoláthair fuinnimh trí bhíthin bonneagair

1.4.3. An toradh agus an tionchar a bhfuil súil leo

Sonraigh an tionchar a bheadh ag an togra/tionscnamh ar na tairbhithe/grúpaí ar a bhfuil sé dírithe.

Is é cuspóir an tionscnaimh tacú le hathbheochan na margaí bannaí tionscadal san Eoraip agus féachaint chuige gur fusa do thionscadail bhonneagair maoiniú a fháil. Ionstraim airgeadais roinnte riosca nua é tionscnamh Eoraip 2020 maidir le bannaí le haghaidh tionscadal atá le tabhairt isteach sna beartais GTE don iompar, don fhuinneamh agus don teileachumarsáid, go háirithe maidir leis an leathanbhanda. Is é is aidhm aige an earnáil phríobháideach a spreagadh le go gcuirfeadh sí breis maoiniú fiachais ar fáil do ghníomhaíochtaí tionscadal bonneagair san Eoraip.

Mar chuid de bhuiséad an Chláir Réime Iomaíochais agus Nuálaíochta (CIP), an GTE-I agus GTE-F, infheistítear buiséad an AE - seachas é a úsáid mar dheontas - i bhfoirm soláthairtí agus leithdháiltí caipitil sa Bhanc Eorpach Infheistíochta (BEI) d’fhonn cuid de riosca an BEI a chumhdach agus tionscadail bhonneagair á maoiniú aige de réir an tionscnaimh seo.

A bhuí leis an tsaoráid seo a chur chun feidhme, ba cheart:

a) go bhféadfadh an BEI méid iasachtaithe ba mhó a mhaoiniú ar mhaithe le tionscadail bhonneagair agus freisin ar mhaithe le tionscadail bhonneagair a mbeadh priaclach ag baint leo ach ar féidir a bheith "cinnte" go mbeidh rath orthu.

b) go bhféadfadh cistiúchán buiséid an AE éifeacht iolraitheora a bheith aige ar an infheistíocht phríobháideach sa bhonneagar, sa chaoi is go bhféadfadh EUR 1 as cistí an AE a leithdháilfí ar an tionscnamh idir EUR 15 agus EUR 20 d’infheistíocht a ghineadh i dtionscadail bhonneagair na hEorpa.

Mar sin féin, i bhfianaise na méideanna atá le fáil de bhun na línte buiséid agus toisc gan iad a bheith in‑idirmhalartaithe sa treoirthréimhse, meastar nach mó ná 5-14 líon na dtionscadal bonneagair ar féidir tacú leo. Braithfidh an líon measta seo de thionscadail, den chuid is mó de, ar a méid agus ar ghlacadh an mhargaidh leo.

1.4.4 Táscairí a léiríonn toradh agus tionchar

Is é an cuspóir é maoiniú fiachais an mhargaidh chaipitil a mhéadú do thionscadail bhonneagair atá incháilithe do thacaíocht de bhun Rialachán Uimh. 690/2007 agus Cinneadh Uimh. 1639/2006/CE. Mar sin cuirfear an táscairí seo a leanas i bhfeidhm:

- Líon na dtionscadal GTE-I, GTE-F agus leathanbhanda a fuair maoiniú ón BEI de bhun an tionscnaimh.

- An éifeacht iolraitheora a baineadh amach, carnach agus de réir earnála. Meastar go mbeidh an éifeacht iolraitheora chomh hard le 15-20 maidir le tacaíocht bhuiséad an AE i gcomparáid leis an infheistíocht iomlán a chruinneofar do na tionscadail a dtacaítear leo de bhun an tionscnaimh agus théarmaí na n‑idirbheart.

- Méid an mhaoiniúcháin ó mhargadh an chaipitil fiachais a chruinneofar do na tionscadail seo - carnach agus de réir na hearnála atá i gceist.

Bunófar an faireachán a dhéanfar ar na torthaí ar thuairisciú an BEI agus ar thaighde margaidh.

1.5. Na forais leis an togra/tionscnamh

1.5.1 Na ceanglais is gá a shásamh sa ghearrthéarma nó san fhadtéarma

I ngeall ar dhéine na mbeartas airgeadais sna Ballstáit, tá an baol ann nach gcuirfear i gcrích tionscadail bhonneagair ar le leas an AE iad luath go leor le go mbainfear amach cuspóirí Eoraip 2020 agus ar an gcaoi sin go gcuirfear téarnamh agus forás eacnamaíoch an AE sa ghábh.

Ina theannta sin, i ngeall ar na deacrachtaí leachtachta agus riosca a tháinig le linn na géarchéime airgeadais, is amhlaidh a ghiorraigh na bainc tréimhsí aibíochta a gcuid iasachtaí agus a chuir siad lena gcuid riachtanas maidir le praghsáil agus comhthaobhacht i gcás tionscadal bonneagair. Cé gur féidir a aithint ar na margaí fiachais bhanc go bhfuil siad ag téarnamh, is deacair i gcónaí do thionscadail bhonneagair teacht ar mhaoiniú fiachais fadtéarmach. Is mó dá réir sin an tábhacht a d’fhéadfadh a bheith le margaí bannaí mar fhoinse mhaoiniúcháin. Ach toisc nach bhfuil aon bhearta buana á gcur i bhfeidhm faoi láthair le feabhas a chur ar an gcreidmheas poiblí, níor cuireadh aon oibríochtaí bannaí i gcrích i réimse an GTE-I, an GTE-F nó an leathanbhanda le blianta beaga anuas.

Tá de chuspóir ag tionscnamh Eoraip 2020 maidir le bannaí le haghaidh tionscadal an feabhsú creidmheasa sin a chur ar fáil a theastaíonn d’fhonn infheisteoirí an mhargaidh chaipitil a mhealladh agus d’fhonn aicme sócmhainní nua a chruthú i dtéarmaí bannaí tionscadail bhonneagair. I gcomhthéacs an téarnaimh eacnamaíoch agus na mbeart tacaíochta lena spreagtar an forás, is gá an tionscnamh a sheoladh nuair a bheidh infheisteoirí an mhargaidh chaipitil tosaithe ag lorg deiseanna infheistíochta níos fadtéarmaí atá mós slán. Chun iompraíocht an mhargaidh a spreagadh agus le gurb éifeachtaí a fhéadfar na hionstraimí airgeadais a chur chun feidhme i gcomhthéacs na saoráide cónasctha don Eoraip, ní foláir treoirthréimhse a sheoladh, chun an margadh a thástáil freisin sa chaoi gur féidir an dearadh a optamú don tréimhse i ndiaidh 2013.

1.5.2 Luach breise a bhaineann le rannpháirteachas an AE

Comhlánóidh an tionscnamh iasachtú na mbanc, seachas a áit siúd a ghlacadh, agus ar an gcaoi sin cuirfear foinse mhaoiniúcháin fiachais fhadtéarmaigh a bheidh nua agus iomaíoch ar fáil do na tionscadail. Ní ann d'ionstraimí inchurtha eile a mheallfadh maoiniú an mhargaidh chaipitil go dtí príomhthionscadail bhonneagair an AE.

Ní foláir teacht ar réitigh nuálacha a chuirfidh sciar níos mó den choigilteas príobháideach san AE agus ar an gcoigríoch ag obair do thionscadail bhonneagair, agus ar an gcaoi sin an brú ar na buiséid phoiblí náisiúnta a mhaolú. Comhlánóidh oibríochtaí maoiniúcháin an BEI faoi thionscnamh Eoraip 2020 maidir le bannaí le haghaidh tionscadal na gníomhaíochtaí a chuirtear i gcrích de bhun na n‑ionstraimí fiachais agus cothromais, Marguerite agus an Ráthaíocht Iasachta do GTE-Iompar (LGTT).

Uirlis éifeachtach shofheicthe is ea Oibríochtaí Maoiniúcháin an BEI lena dtacaítear le tionscadail bhonneagair i réimse an iompair, an fhuinnimh agus TFC a bhfuil tábhacht leo maidir le cur chun feidhme na straitéise Eoraip 2020. Cuireann an BEI na buntáistí airgeadais ar fad a thagann de bharr thacaíocht an AE agus na costais tharraingteacha chistiúcháin a theachtann sé ar fáil ina n‑iomláine do thairbhithe deiridh i bhfoirm rátaí úis iomaíocha.

Foráiltear leis an ionstraim roinnte riosca seo maidir leis an taca airgeadais sin de chuid an AE atá riachtanach do thionscadail nach dtiocfadh de ghnáth faoi réir threoirlínte agus chritéir caighdeánacha an BEI.

1.5.3 Ceachtanna a foghlaimíodh ó thaithí chomhchosúil roimhe seo

Tá gearrchuntas agus anailís ar na torthaí sa mheasúnú tionchair a ghabhann leis an togra seo.

Is léir ón taithí a fuarthas leis an Ionstraim Ráthaíochta Iasachta do GTE-Iompar (LGTT) go bhfuil aga nach beag ag teastáil le gur féidir a chur ina luí ar na margaí airgeadais, na comhairleoirí airgeadais agus dlí, na húdaráis phoiblí agus urraitheoirí agus oibreoirí na dtionscadal gur cheart glacadh le smaointe nua sa chaoi go dtuigfidís an éifeacht fhabhrach a bheadh ag an LGTT ar struchtúrú airgeadais na dtionscadal. Seoladh LGTT in 2007 agus rud úrnua a bhí ann, ionstraim thiomnaithe lena gcumhdófaí rioscaí oibriúcháin tar éis thréimhse tógála na dtionscadal bonneagair iompair. Dá bhrí sin, is den tábhacht é treoirthréimhse a sheoladh do thionscnamh Eoraip 2020 maidir le bannaí le haghaidh tionscadal le gur féidir teacht i dtír ar mhóiminteam na ngeallsealbhóirí sin a chuir fáilte roimh an tionscnamh.

1.5.4 Comhchuibheas agus sineirge a d'fhéadfadh a bheith ann le hionstraimí ábhartha eile

Tá an tionscnamh seo ag luí leis an straitéis Eoraip 2020, leis an togra maidir leis an tsaoráid chónasctha don Eoraip a chur chun feidhme agus leis an Suirbhé Bliantúil ar Fhás.

Cuirfidh an tsaoráid chónasctha don Eoraip an creat fadtéarmach ar fáil lena n‑áiritheofar go bhforbrófar agus go gcuirfear chun feidhme tionscadail i réimsí an fhuinnimh, an iompair agus na teileachumarsáide go tráthúil éifeachtach. Féadfaidh straitéis chuimsitheach i leith deiseanna tosaíochta do thionscadail bhonneagair, mar a mhol an Coimisiún an 29 Meitheamh 2011[13], breis maoiniúcháin a mhealladh ón earnáil phríobháideach agus ag an am céanna cur le comhlánú an mhargaidh inmheánaigh. Tá an straitéis, lena n‑áirítear roghnú na dtionscadal atá incháilithe don chistiúchán, trédhearcach, rud lena n‑áirithítear ardleibhéal cinnteachta do na geallsealbhóirí uile. Laistigh den straitéis, ní foláir na tosaíochtaí beartais, na rialacháin, na scéimeanna dreasachta, comhordú dlúth idir na geallsealbhóirí, feachtais faisnéise agus feasachta a leagan síos sa chaoi go mbunófar na coinníollacha iomlána don infheistíocht sa bhonneagar, go n‑athrófar iompraíocht na ngeallsealbhóirí agus go gcuirfear dlús leis na hidirghabhálacha. Bheadh deontais agus ionstraimí airgeadais, gach ceann faoi shraith leithleach rialacha airgeadais, ar fáil ar bhealach comhordaithe.

Tá gá le hionstraimí airgeadais chun constaicí sonracha a laghdú lena gcuirtear bac ar shreabhadh an mhaoiniúcháin fhiachais agus chothromais. Is é a bpríomhchuspóir an earnáil phríobháideach a chur ag maoiniú tionscadal agus an obair sin a éascú di. Ag an am céanna, trí ghníomhaíocht infheistíochta i dtionscadail bhonneagair a mhéadú, spreagfar forbairt fhoriomlán na margaí airgeadais i ndiaidh na géarchéime, géarófar ar luas an téarnaimh eacnamaíoch agus cuirfear an forás chun cinn. Beidh tionscnamh Eoraip 2020 maidir le bannaí le haghaidh tionscadal ina chuid dhílis d’ionstraimí roinnte riosca na saoráide cónasctha don Eoraip don tréimhse 2014-2020. Is é príomhchuspóir na treoirthréimhse in 2012-2013 tacaíocht láithreach a thabhairt do na tionscadail bhonneagair agus ullmhú le haghaidh tréimhse oibrithe an tionscnaimh in 2014-2020.

1.6. Fad agus tionchar airgeadais

Cur chun feidhme le tréimhse thosaigh idir 2012 go dtí 2013.

1.7 Modh(anna) bainistíochta atá beartaithe[14]

Comhbhainistíocht agus na cúraimí cur chun feidhme á dtarmligean chuig an BEI:

I gcomhréir leis na forálacha reatha, foráiltear sa togra go maoineoidh an BEI tionscadail infheistíochta i gcomhréir lena chuid rialacha agus a nósanna imeachta féin. Tá an Coimisiún freagrach as na leithreasaí buiséid a bhainistiú. Déanfaidh an BEI agus an Coimisiún comhaontú lena leagfar síos na forálacha agus na nósanna imeachta a bhaineann le cur chun feidhme an Chinnidh atá á bheartú.

2. BEARTA BAINISTÍOCHTA

2.1. Rialacha faireacháin agus tuairiscithe, bainistíocht agus rialú

Bainisteoidh an BEI a chuid Oibríochtaí Airgeadais i gcomhréir lena chuid rialacha agus nósanna imeachta féin, lena n‑áirítear bearta iomchuí iniúchta, rialaithe agus faireacháin. Mar a bhforáiltear dó i Reacht an BEI, tá Coiste Iniúchóireachta an BEI, agus iniúchóirí seachtracha ag tacú leis, freagrach as a dheimhniú go bhfuil oibríochtaí agus cuntais an BEI ceart de réir na rialacha. Formheasann Bord Gobharnóirí an BEI cuntais an BEI go bliantúil.

Ina theannta sin, déanann Bord Stiúrthóirí an BEI, ar a bhfuil Stiúrthóir agus Stiúrthóir malartach a sheasann thar ceann an Choimisiúin, gach Oibriú Maoiniúcháin de chuid an BEI a fhormheas agus déanann sé faireachán go bhfuil an BEI á bhainistiú i gcomhréir lena Reacht agus leis na treoracha ginearálta atá leagtha síos ag an mBord Gobharnóirí.

Sa chomhaontú trípháirteach idir an Coimisiún, an Chúirt Iniúchóirí agus an BEI, a rinneadh i nDeireadh Fómhair na bliana 2003 agus a athnuadh go ceann tréimhse ceithre bliana eile in 2007, sonraítear na rialacha ar dá réir a chaithfidh an Chúirt Iniúchóirí a cuid iniúchtaí a chur i bhfeidhm ar Oibríochtaí Maoiniúcháin an BEI a fuair ráthaíocht ón AE.

De bhun Airteagal 49 den Chomhaontú Idirinstitiúideach, tuairisceoidh an Coimisiún chun an údaráis bhuiséadaigh gach bliain ar ghníomhaíochtaí an BEI.

Ina theannta sin, cuirfidh an BEI sonraí staidrimh, airgeadais agus cuntasaíochta ar fáil don Choimisiún ar gach ceann d’Oibríochtaí Maoiniúcháin an BEI, de réir mar is gá lena chuid dualgas tuairiscithe nó le hiarratais ó Chúirt Iniúchóirí na hEorpa a chomhlíonadh, chomh maith le deimhniú iniúchóra ar na méideanna gan íoc in Oibríochtaí Maoiniúcháin an BEI.

Ar áireamh leis an bhfaireachán a dhéanfaidh an Coimisiún de réir phrionsabail na dea‑bhainistíochta, beidh tuarascálacha rialta a tharraingeofar suas ar an dul chun cinn a rinneadh maidir leis an tionscnamh a chur chun feidhme thrí bhíthin an fheidhmithe airgeadais, ar na torthaí agus ar tháscairí iarmharta. Cuimseoidh an tuairisciú de bhun Airteagal 49 den chomhaontú Idirinstitiúideach roinn ar an tionscnamh seo.

Ar deireadh thiar, tá rún ag an gCoimisiún meastóireacht a dhéanamh ar an treoirthréimhse sa dara leath den bhliain 2013 féachaint cé mar a d’éirigh leis le linn na gearrthréimhse oibríochta seo agus cé na ceachtanna is féidir a fhoghlaim don chur chun feidhme i ndiaidh 2013 laistigh den tsaoráid chónasctha don Eoraip.

2.2. Bearta chun calaois agus neamhrialtachtaí a chosc

Toisc go bhfuil an bhainistíocht oibríochtúil a dhéanfaidh an BEI i dtreis sa tionscnamh seo, tá an tionscnamh arna thógáil ar bhonn an rialaithe agus an fhaireacháin atá ar bun cheana don ionstraim Ráthaíochta Iasachta do thionscadail GTE-Iompar (LGTT). Is ar an BEI atá an phríomhfhreagracht maidir le bearta coiscthe calaoise a ghlacadh, agus ní mór dó go háirithe “Beartas an BEI maidir le hÉilliú, Calaois, Claonpháirteachas, Comhéigean, Sciúradh Airgid agus Maoiniú na Sceimhlitheoireachta a chosc agus dhíspreagadh”, mar a glacadh é in Aibreán na bliana 2008, a cur i bhfeidhm ar na hoibríochtaí a mhaoineofar.

Cuimsíonn rialacha agus nósanna imeachta an BEI, idir na socruithe mionsonraithe d’fhonn cur in aghaidh na calaoise agus an éillithe, inniúlacht OLAF maidir le himscrúduithe inmheánacha a chur i gcrích. Go háirithe, i mí Iúil 2004, ghlac Bord Gobharnóirí an BEI cinneadh “maidir le téarmaí agus coinníollacha na n‑imscrúduithe inmheánacha a bhaineann le cosc na calaoise, an éillithe nó aon ghníomhaíochta neamhdhleathaí a dhéanfadh dochar do leasanna airgeadais na gComhphobal".

3. AN TIONCHAR AIRGEADAIS A MHEASTAR A BHEIDH AG AN TOGRA/TIONSCNAMH

3.1. Ceannteideal/ceannteidil an chreata airgeadais ilbhliantúil agus an líne/na línte buiséid caiteachais ar a n‑imrítear tionchar

· Línte buiséid don chaiteachas reatha. Beidh maoiniú na hionstraime arna ráthú le hathdhíriú bhuiséd an AE laistigh de na cláir atá ann cheana sna réimsí beartais céanna (MOVE, ENER agus INFSO) a mbaineann an ionstraim nua seo leo agus atá faoi réir na línte buiséid céanna.

Ceannteideal an chreata airgeadais ilbhliantúil || Líne buiséid || Cineál an chaiteachais || Ranníocaíocht

Uimhir [Tuairisc………………………...……….] || LD/LN ([15]) || ó thíortha[16] CSTE || ó thíortha is iarrthóirí[17] || ó thríú tíortha || de réir bhrí Airteagal 18(1)(aa) den Rialachán Airgeadais

1A || 06.03.03 GTE-I || Difreáilte || NÍL || NÍL || NÍL || NÍL

Ceannteideal an chreata airgeadais ilbhliantúil || Líne buiséid || Cineál an chaiteachais || Ranníocaíocht

Uimhir [Ceannteideal………………………...……] || LD/LN || ó thíortha CSTE || ó thíortha is iarrthóirí || ó thríú tíortha || de réir bhrí Airteagal 18(1)(aa) den Rialachán Airgeadais

1A || 32.03.02 GTE-F || Difreáilte || NÍL || NÍL || NÍL || NÍL

Ceannteideal an chreata airgeadais ilbhliantúil || Líne buiséid || Cineál an chaiteachais || Ranníocaíocht || || ||

|| Uimhir [Ceannteideal………………………...……] || LD/LN || ó thíortha CSTE || ó thíortha is iarrthóirí || ó thríú tíortha || de réir bhrí Airteagal 18(1)(aa) den Rialachán Airgeadais

1A || 09.03.01 CIP ICT PSP || Difreáilte || TÁ || TÁ || TÁ || NÍL

3.2. An tionchar a mheastar a bheidh ar chaiteachas

3.2.1. Achoimre ar an tionchar a mheastar a bheidh ar chaiteachas

Is é an t-údarás buiséadach a chinnfidh ar na sochair a leithdháilfear ar an mbeart seo i gcomhthéacs an nós imeachta bhliantúil. Dá bhrí sin, is go táscach amháin a thugtar deighilt an cheangaltais agus na leithreasaí faoi chomhair íocaíochtaí thar na blianta. Is cuma an cás, ní sháróidh buiséad iomlán an AE atá le fáil do threoirthréimhse thionscnamh Eoraip 2020 maidir le bannaí le haghaidh tionscadal EUR 230 milliún.

I gcás na hArd-Stiúrthóireachta MOVE agus GTE-I EA, meastar nach mbeidh aon athrú ar an ualach riaracháin seachas mar atá anois d’fhonn an tSaoráid Ráthaíochta Iasachta a bhainistiú do GTE-Iompar. Mar sin ní bheidh aon athrú glan ar sholáthar na foirne. I gcás na nArd‑Stiúrthóireachtaí ENER agus INFSO, gníomhaíocht nua é seo, agus i gcás ECFIN, tá ualach riaracháin i gceist sa chur chun feidhme agus san obair leantach. Mar sin, fágfar iarmhairtí ar na foirne, ach iarmhairtí éagsúla, ag freagairt do na tascanna éagsúla, i gcás na nArd‑Stiúrthóireachtaí sin.

EUR milliún (go dtí an 3ú deachúil)

Ceannteideal an chreata airgeadais ilbhliantúil: || 1A || Iomaíochas le haghaidh Fáis agus Fostaíochta

Ard-Stiúrthóireacht: MOVE, ENER agus INFSO || || || 2012[18] || 2013 || 2014 || IOMLÁN

 Leithreasaí faoi chomhair oibríochtaí || || || ||

06.03.03 || Oibleagáidí || (1) || 100 || 100 || 0 || 200

Íocaíochtaí || (2) || 40 || 60 || 100 || 200

32.03.02 || Oibleagáidí || (1a) || 0 || 10 || 0 || 10

Íocaíochtaí || (2a) || 0 || 10 || 0 || 10

09.03.01 || Oibleagáidí || (1a) || 0 || 20 || 0 || 20

Íocaíochtaí || (2a) || 0 || 20 || 0 || 20

Leithreasaí de chineál riaracháin arna maoiniú ó chlúdach na gclár sonrach[19] || 0 || 0 || 0 ||

Uimhir na líne buiséid || || (3) || || || ||

IOMLÁN leithreasaí do na hArd-Stiúrthóireachtaí MOVE, ENER agus INFSO || Oibleagáidí || =1+1a +3 || 100 || 130 || 0 || 230

Íocaíochtaí || =2+2a +3 || 40 || 90 || 100 || 230

 IOMLÁN leithreasaí faoi chomhair oibríochtaí || Oibleagáidí || (4) || 100 || 130 || 0 || 230

Íocaíochtaí || (5) || 40 || 90 || 100 || 230

 IOMLÁN leithreasaí de chineál riaracháin arna maoiniú ó chlúdach na gclár sonrach || (6) || 0 || 0 || 0 || 0

IOMLÁN leithreasaí faoi CHEANNTEIDEAL 1A den chreat airgeadais ilbhliantúil || Oibleagáidí || =4+ 6 || 100 || 130 || 0 || 230

Íocaíochtaí || =5+ 6 || 40 || 90 || 100 || 230

Ceannteideal an chreata airgeadais ilbhliantúil: || 5 || "Caiteachas riaracháin"

EUR milliún (go dtí an 3ú deachúil)

|| || || 2012 || 2013 || 2014 || 2015 || ... tabhair na blianta ar fad a theastaíonn le fad an tionchair a thaispeáint (féach pointe 1.6) || IOMLÁN

Ard-Stiúrthóireacht: MOVE, ENER, INFSO agus ECFIN agus GTE-I EA ||

 Acmhainní daonna || 0.5 ball foirne (ECFIN) + 0.1 ball foirne (ENER) = 0.0762 (0.6*127000 costas caighdeánach in aghaidh an phoist) || 0.1 ball foirne (ECFIN) + 0.1 ball foirne (ENER)+ 0.5 ball foirne (INFSO) = 0.0889 (0.7*127000 costas caighdeánach in aghaidh an phoist) || 0.1 ball foirne (ECFIN) + 0.1 ball foirne (ENER) = 0.0254 (0.2*127000 costas caighdeánach in aghaidh an phoist) || || || || ||

 Caiteachas riaracháin eile || - (ENER) || - (ENER) || - (ENER) || || || || ||

IOMLÁN ARD-STIÚRTHÓIREACHTA<…….> || Leithreasaí || 0.0762 || 0.0889 || 0.0254 || || || || ||

IOMLÁN leithreasaí faoi CHEANNTEIDEAL 5 den chreat airgeadais ilbhliantúil || (Iomlán oibleagáidí = Iomlán íocaíochtaí) || 0.0762 (ENER + ECFIN + INFSO) || 0.0889 (ENER + ECFIN + INFSO) || 0.0254 (ENER + ECFIN + INFSO) || || || || || || || ||

EUR milliún (go dtí an 3ú deachúil)

|| || || Bliain 2012[20] || Bliain 2013 || Bliain 2014 || Bliain 2015 || ... tabhair na blianta ar fad a theastaíonn le fad an tionchair a thaispeáint (féach pointe 1.6) || IOMLÁN

IOMLÁN leithreasaí faoi CHEANNTEIDIL 1 go 5 den chreat airgeadais ilbhliantúil || Oibleagáidí || 100.0762 || 130.0889 || 0.0254 ) || || || || || 230.1905

Íocaíochtaí || 40.0762 || 90.0889 ) || 1000.0254 ) || || || || || 230.1905

3.2.2. An tionchar a mheastar a bheidh ar leithreasaí faoi chomhair oibríochtaí

– ¨ Ní éilíonn an togra/tionscnamh go n‑úsáidfear leithreasaí faoi chomhair oibríochtaí

– x Éilíonn an togra/tionscnamh go n‑úsáidfear leithreasaí faoi chomhair oibríochtaí mar a mhínítear thíos: Comhlíonfar na riachtanais seo trí bhíthin athdhíriú, áfach. Ina theannta sin, níl aon chostais sheasta in aghaidh an tionscadail toisc go mbraithfidh buiséad ón AE a bheidh de dhíth ar mhéid an tionscadail agus ar dhálaí eile. Dá bhrí sin, níl sna figiúirí arna gcur ar fáil thíos ach meastacháin amháin agus iad mar tháscairí le léiriú go mbeidh teorainn le líon na dtionscadal a gheobhaidh tacaíocht.

– Is ionann na haschuir agus líon na dtionscadal arna bhfeabhsú agus an ranníocaíocht bhuiséid a theastaíonn ón AE chun an BEI.

Leithreasaí faoi chomhair oibleagáidí in EUR milliúin (go dtí an 3ú deachúil)

Sonraigh cuspóirí agus aschuir ò || || || Bliain 2012 || Bliain 2013 || Bliain 2014 || Bliain N+3 || ... tabhair na blianta ar fad a theastaíonn le fad an tionchair a thaispeáint (féach pointe 1.6) || IOMLÁN

ASCHUIR

Saghas aschuir[21] || Braithfidh meánchostas an aschuir ar mhéid an tionscadail agus ar a aicme riosca, a aibíocht etc. || Uimhir na n‑aschur || Costas || Uimhir na n‑aschur || Costas || Uimhir na n‑aschur || Costas || Uimhir na n‑aschur || Costas || Uimhir na n‑aschur || Costas || Uimhir na n‑aschur || Costas || Uimhir na n‑aschur || Costas || Líon iomlán na n‑aschur || Iomlán costas

CUSPÓIR SONRACH UIMH. 1[22]… || Líon na dtionscadal iompair, fuinnimh agus leathanbhanda a fhaigheann tacaíocht.

- Aschur MOVE || Líon na dtionscadal tionscadail || Measta 20 || 1-2 || 40 || 1-3 || 60 || 1-6 || 100 || || || || || || || || || 3-11 || 200

- Aschur ENER || Líon na dtionscadal || Measta 10 || || || 1 || 10 || || || || || || || || || || || 1 || 10

- Aschur INFSO || Líon na dtionscadal || Measta 20 || || || 1-2 || 20 || || || || || || || || || || || 1-2 || 20

Fo-iomlán chuspóir sonrach Uimh. 1 || 1- || 40 || 3-6 || 90 || 1-6 || 100 || || || || || || || || || ||

CUSPÓIR SONRACH UIMH. 2... ||

- Aschur || || || || || || || || || || || || || || || || || ||

Fo-iomlán chuspóir sonrach Uimh. 2 || || || || || || || || || || || || || || || ||

COSTAS IOMLÁN || 1-2 || 40 || 1-6 || 90 || 1-6 || 100 || || || || || || || || || 5-14 || 230

COSTAS IOMLÁN || 1-2 || 40 || 1-6 || 90 || 1-6 || 100 || || || || || || || || || 5-14 || 230

3.2.3. An tionchar a mheastar a bheidh ar leithreasaí de chineál riaracháin

3.2.3.1 Achoimre

– ¨ Ní éilíonn an togra/tionscnamh go n‑úsáidfear leithreasaí de chineál riaracháin

– X Éilíonn an togra/tionscnamh go n‑úsáidfear leithreasaí de chineál riaracháin mar a mhínítear thíos:

|| Bliain 2012 [23] || Bliain 2013 || Bliain 2014 || Bliain 2015 || ... tabhair na blianta ar fad a theastaíonn le fad an tionchair a thaispeáint (féach pointe 1.6) || IOMLÁN

EUR milliún (go dtí an 3ú deachúil)

CEANNTEIDEAL 5 den chreat airgeadais ilbhliantúil || || || || || || || ||

Acmhainní daonna || 0.0762 || 0.0889 || 0.0254 || || || || || 0.1905

Caiteachas riaracháin eile || || || || || || || ||

Fo-iomlán CHEANNTEIDEAL 5 den chreat airgeadais ilbhliantúil || 0.0762 || 0.0889 || 0.0254 || || || || || 0.1905

Lasmuigh de CHEANNTEIDEAL 5[24] den chreat airgeadais ilbhliantúil || || || || || || || ||

Acmhainní daonna || || || || || || || ||

Caiteachas eile de chineál riaracháin || || || || || || || ||

Fo-iomlán lasmuigh de CHEANNTEIDEAL 5 den chreat airgeadais ilbhliantúil || || || || || || || ||

IOMLÁN || 0.0762 || 0.0889 || 0.0254 || || || || || 0.1905

3.2.3.2 Na hacmhainní daonna a mheastar a bheidh riachtanach

– Éilíonn an togra/tionscnamh go n‑úsáidfear acmhainní daonna mar a mhínítear thíos:

|| || 2012 || 2013 || 2014 || 2015 || Tabhair na blianta ar fad a theastaíonn le fad an tionchair a thaispeáint (féach pointe 1.6) ||

 Poist don phlean bunaíochta (oifigigh agus gníomhairí sealadacha)

|| ECFIN: 01 01 01 01, ENER 32.01.01, INFSO 09.01.01 (Ceanncheathrú agus Oifigí Ionadaíochta an Choimisiúin) || 0.1 (ENER) + 0.5 (ECFIN) || 0.1 (ENER) + 0.1 ECFIN + 0.5 INFSO || 0.1 (ENER) + 0.1 INFSO || || ||

||  Pearsanra seachtrach (i gcoibhéis lánaimseartha: FTE)[25] ||

|| XX 01 02 01 (CA, INT, SNE ón “gclúdach iomlánaíoch") || - (ENER) || - (ENER) || - (ENER) || || ||

|| XX 01 02 02 (CA, INT, JED, LA agus SNE sna toscaireachtaí) || - (ENER) || - (ENER) || - (ENER) || || ||

|| XX 01 04 yy [26] || - sa Cheanncheathrú[27] || - (ENER) || - (ENER) || - (ENER) || || ||

|| - i dtoscaireachtaí || - (ENER) || - (ENER) || - (ENER) || || ||

|| XX 01 05 02 (CA, INT, SNE - Taighde indíreach) || - (ENER) || - (ENER) || - (ENER) || || ||

|| 10 01 05 02 (CA, INT, SNE - Taighde díreach) || - (ENER) || - (ENER) || - (ENER) || || ||

|| Línte buiséid eile (sonraigh) || - (ENER) || - (ENER) || - (ENER) || || ||

|| IOMLÁN || || || || || ||

Sloinntear an meastachán i méideanna iomlána (nó go dtí an 1ú deachúil ar a mhéad)

Is é XX an réimse beartais nó an teideal buiséid lena mbaineann.

Comhlíonfar na riachtanais acmhainní daonna trí fhoireann ó na hArd-Stiúrthóireachtaí a bhfuil bainistíocht na gníomhaíochta faoina cúram cheana agus/nó atá ath-imlonnaithe taobh istigh de na hArd-Stiúrthóireachtaí, mar aon le haon leithdháileadh breise a d'fhéadfaí a thabhairt don Ard-Stiúrthóireacht atá i mbun bainistíochta faoi chuimsiú an nós imeachta maidir le leithdháileadh bliantúil agus i bhfianaise na srianta buiséadacha. Cur síos ar na cúraimí a bheidh le déanamh:

Oifigigh agus gníomhairí sealadacha || Toisc gurb é an BEI go bunúsach atá freagrach as na hoibríochtaí, cuirfidh foireann an Choimisiúin na tascanna seo i gcrích: - Socruithe conarthacha a idirbheartú etc. - An nós imeachta buiséadach a riar (ar bhonn na píblíne tionscadal a chuirfidh an BEI ar fáil); - Measúnú ar an bhfaisnéis rialta a chuirfidh an BEI faoina bhráid agus na tuairiscí chun an údaráis bhuiséadaigh a ullmhú, amhail na tuairiscí de bhun Airteagal 49 den Chomhaontú Idirinstitiúideach; - Rannpháirtíocht i gcruinnithe an ghrúpa stiúrtha chun faireachán a dhéanamh ar an gcur chun feidhme; - Cuntasaíocht; - An caidreamh leis an gCúirt Iniúchóirí , leis an bParlaimint agus leis an gComhairle. - Treoirlínte incháilitheachta a chur ar fáil don BEI maidir le cásanna tionscadail ar leith

Pearsanra seachtrach || N/B

3.2.4. Comhoiriúnacht don chreat airgeadais ilbhliantúil reatha

– Tá an togra/an tionscnamh comhoiriúnach don chreat airgeadais ilbhliantúil reatha. De thoradh an athdhírithe laistigh de chláir atá ar siúl cheana a thiocfaidh na méideanna seo.

3.3. An tionchar a mheastar a bheidh ar ioncam

Is féidir an t-ús agus ioncam eile a ghineann an ionstraim, amhail na táillí a íocann na tairbhithe, a fhaightear faoin 31 Nollaig 2013, a chur le hacmhainní an tionscnaimh. Tar éis an 1 Eanáir 2014, aisíocfar an t-ioncam le buiséad an Aontais. Faoi láthair, ní féidir aon mheas a dhéanamh ar shreabhadh ná ar uainiúchán an ioncaim ionchasaigh.

– ¨ Níl tionchar airgeadais ar bith ag an togra/tionscnamh ar an ioncam.

– X Tá an tionchar airgeadais seo a leanas ag an togra/tionscnamh:

– ¨ ar acmhainní dílse

– X ar ioncam ilghnéitheach

EUR milliún (go dtí an 3ú deachúil)

Líne buiséid ioncaim: || Leithreasaí atá ar fáil don bhliain bhuiséadach leanúnach || Tionchar an togra/tionscnaimh[28]

2012 || 2013 || 2013 || Bliain N+3 || ... cuir isteach a oiread colún agus a theastaíonn le fad an tionchair a thaispeáint (féach pointe 1.6)

Airteagal …………. || || || || || || || ||

I gcás ioncaim ilghnéithigh shannta, sonraigh na línte buiséid a n‑imrítear tionchar orthu.

Sonraigh an modh chun an tionchar ar ioncam a ríomh.

[1] COIM(2011) 500 críochnaitheach.

[2] COIM(2011) 500 Buiséad d’Eoraip 2020 agus doiciméid inmheánacha oibre ábhartha an Choimisiúin.

[3] E.g. tionscadail a bheadh ag céim an tairgeora tosaíochta cheana agus/nó athmhaoiniú tionscadal le linn na tógála).

[4] IO L 310, 9.11.2006, lch. 15.

[5] IO L 162, 22.6.2007, lch. 1.

[6] IO C , , lch. .

[7] IO C , , lch. .

[8] IO L 310, 9.11.2006, lch. 15.

[9] IO L 162, 22.6.2007, lch 1.

[10] IO COM(2011)500

[11] COIM(2011)660

[12] ABM: Bainistiú de réir gníomhaíochtaí – ABB: Bunú an bhuiséid de réir gníomhaíochtaí.

[13] COIM(2011) 500 - Buiséad d’Eoraip 2020 agus doiciméid inmheánacha oibre ábhartha an Choimisiúin.

[14] Is féidir mionsonraí na modhanna bainistíochta agus tagairtí don Rialachán Airgeadais a fheiceáil ar shuíomh Gréasáin BudgWeb: http://www.cc.cec/budg/man/budgmanag/budgmanag_en.html

[15] LD = Leithreasaí difreáilte / LN = Leithreasaí neamhdhifreáilte.

[16] CSTE: Comhlachas Saorthrádála na hEorpa.

[17] Tíortha is iarrthóirí agus, nuair is iomchuí, tíortha a d'fhéadfadh a bheith ina n‑iarrthóirí ó na Balcáin Thiar.

[18] Is í bliain N an bhliain a gcuirtear tús le cur chun feidhme an togra/tionscnaimh

[19] Cúnamh agus caiteachas teicniúil agus/nó riaracháin ar mhaithe le cláir agus/nó gníomhaíochtaí an AE (seanlínte "BA”), agus le taighde indíreach agus taighde díreach a chur chun feidhme.

[20] Is í bliain N an bhliain a gcuirtear tús le cur chun feidhme an togra/tionscnaimh

[21] Is ionann aschur agus táirgí agus seirbhísí atá le soláthar (e.g.: líon na malartuithe mac léinn a fhaigheann maoiniú, iomlán km de bhóithre a rinneadh, etc.).

[22] Mar a thuairiscítear i Roinn 1.4.2. “Cuspóir(í) sonrach(a)...”

[23] Is í bliain N an bhliain a gcuirtear tús le cur chun feidhme an togra/tionscnaimh

[24] Cúnamh agus caiteachas teicniúil agus/nó riaracháin ar mhaithe le cláir agus/nó gníomhaíochtaí an AE (seanlínte "BA”), agus le taighde indíreach agus taighde díreach a chur chun feidhme.

[25] CA= Gníomhaire ar conradh; INT= Foireann ghníomhaireachta ("Intérimaire”); JED= "Jeune Expert en Délégation" (saineolaí óg i dToscaireacht); LA= Gníomhaire áitiúil; SNE= Saineolaí náisiúnta ar iasacht.

[26] Faoin uasteorainn do phearsanra seachtrach ó leithreasaí faoi chomhair oibríochtaí (na seanlínte "BA”).

[27] Le haghaidh na gCistí Struchtúracha, an Chiste Eorpaigh Talmhaíochta um Fhorbairt Tuaithe (CETFT) agus an Chiste Eorpaigh Iascaigh (CEI) go bunúsach.

[28] Maidir le hacmhainní dílse traidisiúnta (dleachtanna custaim, tobhaigh siúcra), ní mór na méideanna a luaitear a bheith ina nglanmhéideanna, i.e. méideanna comhlána agus 25% de chostais bhailiúcháin a bheith bainte astu.